भारत-चीन के बीच बीजिंग में बातचीत, लद्दाख झड़प के बाद पहली बार आमने- सामने बैठकर बात हुई
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar जासूसी मामले में दिल्ली के डिप्टी CM मनीष सिसोदिया के खिलाफ केस करेगी CBI, गृह मंत्रालय ने दी मंजूरी - गुलाब चंद कटारिया आज असम राजभवन में लेंगे राज्यपाल पद की शपथ
भारत और चीन के डेलीगेट्स ने बुधवार को बीजिंग में बातचीत की। इस दौरान पूर्वी लद्दाख में LAC के साथ शेष जगहों से पीछे हटने के प्रस्तावों पर बात हुई, हालांकि कोई नतीजा नहीं निकला। जुलाई 2019 के बाद से दोनों देशों के बीच यह पहली आमने-सामने की बातचीत है। 5 मई 2020 को दोनों देशों के सैनिकों के बीच लद्दाख में झड़प भी हुई थी।
बुधवार को हुई बातचीत में दोनों पक्ष मौजूदा द्विपक्षीय समझौतों और प्रोटोकॉल के अनुसार उद्देश्य को प्राप्त करने के लिए जल्द से जल्द 18वें दौर की सैन्य वार्ता आयोजित करने पर सहमत हुए। भारत के विदेश मंत्रालय ने यह जानकारी दी।
आज की अन्य बड़ी खबरें...
साउथ कोरिया में दुनिया की सबसे कम फर्टिलिटी रेट, अपना ही रिकॉर्ड तोड़ा
साउथ कोरिया ने दुनिया की सबसे कम फर्टिलिटी रेट (प्रजनन दर) दर्ज की है। इसके साथ ही साउथ कोरिया ने फिर से दुनिया की सबसे कम फर्टिलिटी रेट का अपना ही रिकॉर्ड तोड़ दिया है। स्टेटिस्टिक्स कोरिया ने बुधवार को डेटा प्रकाशित किए। इसके अनुसार, प्रति दक्षिण कोरियाई महिला की फर्टिलिटी लाइफ में अपेक्षित शिशुओं की औसत संख्या 2022 में गिरकर 0.78 हो गई, जो एक साल पहले 0.81 थी।
चिंचवड़ उपचुनाव के दौरान शिवसेना उद्धव गुट के शहर अध्यक्ष को ब्लेड मारी
महाराष्ट्र में चिंचवाड़ विधानसभा उपचुनाव के लिए प्रचार चरम पर पहुंच गया है। बुधवार शाम महाविकास अघाड़ी के चुनाव प्रचार के दौरान गणेश नगर में शिवसेना के उद्धव बाला साहेब ठाकरे गुट के शहर अध्यक्ष सचिन भोसले की पिटाई कर दी गई। इस दौरान उन्हें ब्लेड से मारी गई। चिंचवाड़ के जुपिटर अस्पताल में उनका इलाज चल रहा है। प्रचार के दौरान अज्ञात लोग आ गए और मारपीट करने लगे।
CBI ने इलाहाबाद हाई कोर्ट के पूर्व जज के खिलाफ केस दर्ज किया, आय से अधिक संपत्ति का मामला
CBI ने इलाहाबाद हाई कोर्ट के पूर्व जज एसएन शुक्ला और उनकी पत्नी के खिलाफ आय से अधिक संपत्ति का मामला दर्ज किया। उन पर आय के ज्ञात स्रोत से अधिक कथित रूप से 2.45 करोड़ रुपए की संपत्ति अर्जित करने का मामला दर्ज किया गया है। पूर्व जज के खिलाफ भ्रष्टाचार का यह दूसरा मामला है।
शिवसेना विवाद पर शरद पवार बोले- चुनाव आयोग जैसी संस्था का दुरुपयोग किया गया, ऐसा फैसला नहीं देखा
शिवसेना के नाम और निशान विवाद में नेशनलिस्ट कांग्रेस पार्टी (NCP) प्रमुख शरद यादव का बयान आया है। पवार ने अपने बयान में चुनाव आयोग पर निशाना साधा। उन्होंने कहा- चुनाव आयोग ने कुछ दिन पहले एक फैसला दिया था। यह एक उदाहरण है कि कैसे एक संस्था का दुरुपयोग किया जा सकता है। हमने चुनाव आयोग का ऐसा फैसला कभी नहीं देखा। बालासाहेब ठाकरे ने अपने आखिरी दिनों में कहा था कि उनके बाद उद्धव ठाकरे को शिवसेना की जिम्मेदारी दी जाएगी।
डॉ. राजीव सिंह रघुवंशी ड्रग्स कंट्रोलर जनरल बने, UPSC ने उनके नाम की सिफारिश की थी
डॉ. राजीव सिंह रघुवंशी को भारत का नया ड्रग कंट्रोलर जनरल (DCGI) नियुक्त किया गया है। रघुवंशी भारतीय फार्माकोपिया आयोग के सचिव-सह-वैज्ञानिक निदेशक हैं। संघ लोक सेवा आयोग (UPSC) ने पिछले महीने इस पद के लिए उनके नाम की सिफारिश की थी। उनकी नियुक्ति उस दिन से मानी जाएगी जिस दिन से वे चार्ज लेंगे। वे 28 फरवरी 2025 को रिटायर होंगे।
चीन के इनर मंगोलिया में कोयला खदान धंसी, दो लोगों की मौत, 50 से ज्यादा लापता, रेस्क्यू जारी
चीन के इनर मंगोलिया इलाके में बुधवार को कोयला खदान धंसने से दो लोगो की मौत हो गई। 50 से ज्यादा लोग लापता हैं। लोकल इमरजेंसी डिपार्टमेंट ने फौरन कार्रवाई करते हुए रेस्क्यू टीम को मौके पर भेज दिया है। अल्क्सा लीग में खदान धंसी है। बचावकर्मियों ने तीन लोगों को बाहर निकाला, जिनमें से दो की मौत हो चुकी थी।
गुजरात में बारात ले जा रही बस में आग लगी, अलीना हाईवे के पास हादसा
गुजरात के आणंद से राजस्थान के कांकरोली तक बारात ले जा रही एक बस में बुधवार को गुजरात के अलीना हाईवे के पास आग लग गई । मौके पर दमकल की गाड़ियां पहुंच गई हैं। किसी के हताहत होने की जानकारी नहीं मिली है।
मोरबी हादसे में मृतक के परिजनों को 10 लाख मुआवजा, गुजरात हाईकोर्ट का ओरेवा ग्रुप को आदेश
मोरबी ब्रिज हादसे में गुजरात हाईकोर्ट ने ओरेवा ग्रुप को आदेश दिया है कि वह मृतकों के परिवार को 10 लाख और घायलों को दो-दो लाख रुपए का मुआवजा दे। पिछले साल 30 अक्टूबर को मोरबी पुल ढहने को लेकर बुधवार को लगातार तीसरे दिन हाईकोर्ट में अंतरिम मुआवजे के मुद्दे पर सुनवाई हुई।
सुनवाई के दौरान 120 मृतकों के परिवार के सदस्य भी कोर्ट में मौजूद थे। पिछले साल 30 अक्टूबर को मोरबी की मच्छू नदी पर बना सस्पेंशन ब्रिज ढह गया था। इस हादसे में 150 से अधिक लोगों की मौत हो गई थी। पढ़ें पूरी खबर...
दिल्ली-NCR में 3.6 तीव्रता का भूकंप, यूपी के मुजफ्फरनगर में था केंद्र
दिल्ली NCR में बुधवार को भूकंप के हल्के झटके महसूस किए गए। रिक्टर स्केल पर भूकंप की तीव्रता 3.6 मापी गई। नेशनल सेटर फॉर सीस्मोलॉजी के मुताबिक, भूकंप का केंद्र यूपी के मुजफ्फरनगर में था। फिलहाल किसी तरह के नुकसान की खबर नहीं है।
नेपाल के बाजुरा में भूकंप का झटका, तीव्रता 5.2 आंकी गई
नेपाल के बाजुरा में बुधवार को दोपहर करीब 1:45 बजे भूकंप का झटका महसूस किया गया। नेपाल के राष्ट्रीय भूकंप निगरानी और अनुसंधान केंद्र ने बताया कि रिक्टर स्केल पर भूकंप की तीव्रता 5.2 आंकी गई।
बॉम्बे हाईकोर्ट ने उपराष्ट्रपति धनखड़-केंद्रीय मंत्री रिजिजू के खिलाफ याचिका खारिज की, सुप्रीम कोर्ट पर की थी टिप्पणी
बॉम्बे हाईकोर्ट ने बुधवार को केंद्रीय कानून मंत्री किरेन रिजिजू और उपराष्ट्रपति जगदीप धनखड़ के खिलाफ एक जनहित याचिका को खारिज कर दिया है। बॉम्बे लॉयर्स एसोसिएशन (BLA) ने कथित रूप से सुप्रीम कोर्ट के खिलाफ अपमानजनक टिप्पणी करने के मामले में कानून मंत्री और उपराष्ट्रपति के खिलाफ हाईकोर्ट में जनहित याचिका दायर की थी। याचिका में किरेन रिजिजू और उपराष्ट्रपति धनखड़ पर न्यायपालिका के खिलाफ टिप्पणी करने का आरोप लगाया गया था।
अमेरिका से दिल्ली आ रही एयर इंडिया फ्लाइट की स्टॉकहोम में इमरजेंसी लैंडिंग, 300 यात्री सवार थे
अमेरिका के नेवार्क से दिल्ली आ रही एयर इंडिया की एक फ्लाइट को स्टॉकहोम में बुधवार को इमरजेंसी लैंडिंग कराई गई है। विमान में 300 यात्री सवार थे। DGCA के मुताबिक, एयर इंडिया के बोइंग 777-300ER के इंजन-2 में तकनीकी खराबी की वजह से ड्रेन मास्ट से फ्यूल लीक हुआ, जिसकी वजह से एक इंजन को बंद करना पड़ा। जिसके चलते विमान को स्टॉकहोम में सुरक्षित लैंड कराया गया। पूरी खबर यहां पढें...
जासूसी मामले में दिल्ली के डिप्टी CM मनीष सिसोदिया के खिलाफ केस करेगी CBI, गृह मंत्रालय ने दी मंजूरी
केंद्रीय गृह मंत्रालय ने जासूसी मामले में डिप्टी CM मनीष सिसोदिया के खिलाफ केस दर्ज करने की मंजूरी दे दी है। CBI की जांच में केजरीवाल सरकार पर भाजपा के नेताओं की जासूसी के आरोप लगे हैं।
2015 में आम आदमी सरकार ने नेताओं और अफसरों की जासूसी कराई थी। इसके लिए एक फीडबैक यूनिट बनाई गई थी। CBI ने जांच में आरोपों को सही पाया है। अब गृह मंत्रालय के मंजूरी के बाद CBI सिसोदिया पर केस दर्ज करेगी।
केजरीवाल सरकार ने 2015 में नेताओं-अफसरों की जासूसी के लिए यूनिट बनाई...पूरी खबर यहां पढ़ें...
हाथरस में DCM-ट्रैक्टर की भिड़ंत में 4 की मौत, 11 घायल 
हाथरस में मंगलवार देर रात आगरा-अलीगढ़ हाईवे पर डीसीएम (ट्रक) और ट्रैक्टर की आमने-सामने भिड़ंत हो गई। हादसे में डीसीएम में सवार 4 लोगों की मौके पर ही मौत हो गई। जबकि 11 घायल हैं। इनमें 4 को गंभीर हालत में अलीगढ़ रेफर किया गया है। हादसा रूहेरी गांव के पास हुआ। सभी मृतक लड़की की सगाई के लिए आगरा के खंडोली गए थे। रात को डीसीएम से लौट रहे थे। तभी यह हादसा हुआ। पढ़ें पूरी खबर...
मुंबई के कमला नगर की झुग्गियों में लगी आग, कोई हताहत नहीं
मुंबई के कमला नगर की झुग्गियों में बुधवार सुबह आग लग गई। दमकल की 10 गाड़ियां मौके पर मौजूद हैं। आग किस वजह से लगी इसका पता नहीं चल पाया है। फिलहाल अभी तक किसी के हताहत होने की जानकारी नहीं है।
अहमदनगर-पुणे हाईवे पर कंटेनर की चपेट में आया परिवार, 4 की मौत
अहमदनगर-पुणे हाईवे पर मंगलवार को कंटेनर ट्रक की चपेट में आने से एक ही परिवार के चार लोगों की मौत हो गई। मरने वाले लोगों में एक चार साल की बच्ची भी है। मृतकों का नाम सुदाम भोंधवे (66), सिंधुबाई (60), कार्तिकी अश्विन भोंधवे (30) और आनंदी अश्विन भोंधवे (04) के रूप में हुई है, ये सभी बीड की पटोदा तहसील के डोमारी के निवासी हैं।
गुलाब चंद कटारिया आज असम राजभवन में लेंगे राज्यपाल पद की शपथ
गुलाब चंद कटारिया बुधवार को 11 बजे गुवाहाटी स्थित राजभवन में असम के 31वें राज्यपाल पद की शपथ लेंगे। कटारिया राजस्थान के उदयपुर के रहने वाले हैं। वे राजस्थान के गृह मंत्री और विधानसभा में विपक्ष के नेता रह चुके हैं। इससे पहले प्रोफेसर जगदीश मुखी ने राज्यपाल के रूप में अपना कार्यकाल पूरा होने के बाद अपना पद छोड़ दिया था।